**Prøvetaking for Legionellaovervåking**

Riktig prøvetaking, transport og oppbevaring er viktig når man skal analysere for bakterier.

Prøven som skal undersøkes for Legionella må tas ut på sterile flasker (2 X 500 ml) tilsatt natriumthiosulfat for kaldt vann. 1 flaske 500 ml for temperert vann. For analyse av kimtall ved 37°C er det nok med 1 flaske.

Unngå berøring av flaskens munning eller innside av kork for ikke å forurense prøven. Fyll flasken helt opp til gjengene.  
Prøveflasker og vattpinner/svaber med transportmedium fås hos SGS. Prøveutstyr oppbevares i romtemperatur før prøvetaking.

Ved prøvetaking må følgeskjema fylles ut nøye med:  
- Innsenders navn, adresse, e-post og telefonnummer  
- Fakturaadresse hvis dette er annen adresse enn innsender, helst e-post.  
- Prøvested, dato og klokkeslett  
- Hvilke analyser som ønskes utført (Legionella eller kimtall 37 °C)

**NB!** Merk flaske eller svaber/vattpinne/boks med prøvested, dato og klokkeslett i samsvar med følgeskjema.

**Viktig!** Prøven tas ut samme dag som den sendes/leveres laboratoriet eller postkontoret. Ved bruk av post må prøven(e) sendes med «ekspress over natt». Før levering og ved forsendelse oppbevares prøven beskyttet for sollys og andre varmekilder. Legg ved kjøleelement og pakk i isopor-/kjølebag.

Prøvetaking:

Badebasseng eller boblebad  
Ta prøven så nært bassengets utløp som mulig. Senk flasken omtrent 15 cm under vann og la vann strømme inn mens du fører flasken fremover motstrøms. Vann som er i kontakt med hender/flaskens utside, skal ikke strømme inn i flasken.

Dusj/servantbatteri  
Ta helst prøven fra vannet som kommer først ut av dusjen/krana om morgenen.  
Fyll flasken opp med bare varmtvann uten å la vannet renne før prøvetaking.  
Prøven kan også tas direkte fra varmtvannsberederen og da helst gjennom bunnventilen.

Svaber  
Skru av dusjhodet og ta en prøve med svaberen fra grumset/belegget inni dusjhodet. Dersom synlig grums/belegg ikke finnes, føres svaberen (vattpinnen) med roterende bevegelser over de indre flatene i dusjhodet eller dusjslangen. Er dusjen fastmontert, tas prøven fortrinnsvis fra den delen av dusjhodet som vender ned, fordi det ofte blir stående noe vann igjen her. Svaberen stikkes deretter ned i transportmedium.

Kjøletårn/Skrubber e.l.  
Prøvepunktet er avhengig av anleggets konstruksjon. Egnede prøvepunkter kan være hovedtank, basseng eller vann som kommer tilbake fra et sirkulasjonssystem.  
Vær OBS! på smitterisiko ved anlegg som produserer aerosoler under prøvetakingen.

Ved bruk av svaber (vattpinne) eller steril skje/boks tas det prøve av belegget innvendig i kjøletårnet.  
Svaberen (vattpinnen) gnis godt rundt i belegget før den føres inn i transportmedium.